**РЕШЕНИЕ**

**№ 913**

**Хасково, 23.11.2023 г.**

**В ИМЕТО НА НАРОДА**

**Административният съд - Хасково - VII състав,** в съдебно заседание на тринадесети ноември две хиляди и двадесет и трета година в състав:

|  |  |
| --- | --- |
| **Съдия:**  | ПЕТЪР ВУНОВ |
|  |  |

При секретар ЙОРДАНКА ПОПОВА като разгледа докладваното от съдия ПЕТЪР ВУНОВ административно дело № 20237260701211 / 2023 г., за да се произнесе взе предвид следното:

Производството е по реда на чл. 459 от Изборния кодекс (ИК).

Образувано е по жалба от ПП "ГЕРБ", чрез упълномощен представител – М. Ч. К., с**рещу** Решение № 86 от 30.10.2023 г. на Общинска избирателна комисия (ОИК) – Ивайловград в частта, с която е обявен изборният резултат от проведените на 29.10.2023 г. избори за кмет на Кметство Р., община Ивайловград, област Хасково, на първи тур.

В жалба са развити доводи за неправилност и незаконосъобразност на оспорвания административен акт поради допуснати съществени нарушения на административнопроизводствените правила и противоречие с материалноправните разпоредби. Счита се, че при провеждане на изборите за кмет на Кметство Р., община Ивайловград, област Хасково били допуснати съществени нарушения на изборния процес, които довели до подмяна на определения краен резултат от гласуването и били погазени гаранциите за обективен резултат, поради което възниквало съмнение относно определения такъв с решението. В тази връзка най-напред се твърди, че по време на изборния ден членове на секционната избирателна комисия (СИК) - В.Н.и А.А.забелязали непознато за тях лице, което се представило за придружител на двама избиратели, а впоследствие същото лице направило опити да придружава и други избиратели. За наблюденията си те уведомили Ж.С.- координатор на ПП „ГЕРБ“ и била подадена жалба до ОИК – Ивайловград, като по случая била образувана и полицейска преписка, която към момента не била завършила. Освен това, по време на преброяване на бюлетините един от членовете на СИК издърпал една от бюлетините за кмет на кметство за ПП „ГЕРБ“ като твърдял, че същата била невалидна и иска да я снима с телефона си, след което я показал пред камерата. Поддържа, че през цялото време той разполагал с възможността да я бележи и намачка. Същият член на СИК, още преди приключване на преброяване на гласовете, казал с радост, че си тръгва, но останалите членове на комисията го спирали. Сочи се и че по време на преброяването не била осигурена нормална видимост за всички присъстващи в изборното помещение.

Предвид изложеното се иска да се отмени оспореното решение.

Ответникът по жалбата - ОИК – Ивайловград, чрез председателя си К.К., я оспорва като неоснователна, поради което се иска жалбата да бъде отхвърлена.

Заинтересованата страна М.Х.М. не изразява изрично становище по жалбата.

Съдът, като прецени събраните по делото доказателства, поотделно и в съвкупност, както и доводите на страните, съобразно изискванията на чл. 12 ГПК и чл. 235, ал. 2 ГПК, във вр. с 144 АПК, приема за установено от фактическа страна следното:

С Решение № 2277-МИ /08.09.2023 г. на Централната избирателна комисия е назначена ОИК – Ивайловград в състав от 11 членове с председател К.К..

С Решение № 34/25.09.2023 г. на ОИК – Ивайловград е регистрирана кандидатска листа за кметове на кметства, предложена от ПП „ДПС“ за участие в изборите за общински съветници и за кметове, които ще се проведат на 29.10.2023 г., като за Кметство Р. е посочен М.Х.М..

С Решение № 38/26.09.2023 г. на ОИК – Ивайловград е регистрирана кандидатска листа за кметове на кметства, предложена от ПП „ГЕРБ“ за участие в изборите за общински съветници и за кметове, които ще се проведат на 29.10.2023 г., като за Кметство Р. е посочена С.М. Ю..

От Протокол № 2611629350410001 на СИК в избирателна секция № 261100025, в която е гласувано с хартиени бюлетини за избиране на кмет на Кметство Р., община Ивайловград, област Хасково, се установява, че в част І, б. ”А” “Брой на бюлетините получени по реда на чл. 215 ИК” е записано числото 50, в графата “Данни от избирателните списъци”, т. 1 “Брой на избирателите според избирателния списък при предаването му на СИК е записано числото 41, в т. 2 “Брой на избирателите вписани в допълнителната страница (под чертата) на избирателния списък в изборния ден“ е записана цифрата 0, в т. 3 “Брой на гласувалите избиратели според положените подписи в избирателния списък, включително и подписите в допълнителната страница и под чертата“ е записано числото 32, в графа “Данни извън избирателните списъци и съдържанието на избирателната кутия” т. 4, б. “а“ „Брой на неизползвани бюлетини“ е записано числото 17, в т. 4, б „б“ „Общ брой на недействителните хартиени бюлетини по чл. 227, 228 и чл. 427, ал. 6, сгрешените бюлетини и унищожени от СИК бюлетини по други поводи“, е записана цифрата 1, в част ІІ т. 5 “Брой на намерените в избирателната кутия хартиени бюлетини” е записано числото 32, в т. 6 “Брой намерени в избирателната кутия недействителни гласове (бюлетини)” е записана цифрата 1, а в т. 7 “Брой на действителните гласове с отбелязан вот „Не подкрепям никого““ е записано цифрата 0. Въз основа на посочените данни в т. 8 от Протокола, СИК е разпределила гласовете по кандидатски листи, както следва за кандидата С. М. Ю. от ПП „ГЕРБ“ 15 действителни гласове, а за кандидата М.Х.М. от ПП „ДПС“ 16 действителни гласове. Протоколът е подписан от всички членове на комисията, като няма отбелязвания за възникнали спорове за действителността или недействителността на бюлетините, взетите по тях решения и възражения на членовете на комисията по тях, както и за постъпили заявления, жалби, възражения и особени мнения, като е посочено и че изборите в секцията са били проведени при „спокойна“ обстановка.

От протокол от заседание на ОИК – Ивайловград № 28/30.10.2023 г. е видно, че въз основа на получените данни от протоколите на СИК са установени и обявени резултатите от проведеното на 29.10.2023 г. гласуване на територията на община Ивайловград за общински съветници и за кметове, като за кмет на Кметство Р., община Ивайловград, област Хасково, е обявен за избран на първи тур М.Х.М., издигнат от ПП „ДПС“, с получени 16 действителните гласове.

С Решение № 86/30.10.2023 г. ОИК – Ивайловград, на основание чл. 452 ИК и въз основа на получените данни от протоколите на СИК, е обявен за избран за кмет на Кметство Р., община Ивайловград, област Хасково, на първи тур М.Х.М., издигнат от ПП „ДПС“. В него е посочено още, че избраният кмет е получил 16 действителни гласове, както и че няма спорове и възражения на членовете на комисията по взетото решение.

В административната преписка по издаване на оспореното решение се съдържат и две жалби до ОИК – Ивайловград, а именно с вх. № 154/30.10.2023 г. от Ж.Ц.С.- представител на ПП „ГЕРБ“, в която е посочено, че бил информиран за груба манипулация на изборите в с. Р., изразяваща се във влизане в изборното помещение на неупълномощени лица с придружител без нужда от него, недопускане на упълномощени представители на ПП „ГЕРБ“ до изборното помещение и съмнения за белязани бюлетини, и с вх. № 155/30.10.2023 г. от Г. Д. А. - регистриран застъпник от ПП „ГЕРБ“, в която е посочено, че установила манипулация в СИК № 261100025, находяща се в с. Р., изразяваща се в белязване на бюлетина, като и двете са изпратени до Районна прокуратура - Хасково, ТО - Ивайловград по компетентност.

С 2 бр. Постановления на прокурор при Районна прокуратура - Хасково, ТО – Ивайловград е отказано да се образува досъдебно производство във връзка с двете изпратени жалби, като е прието, че не са били установени данни за престъпление от общ характер и в частност такива по раздел III на глава Трета от НК - Престъпления против политическите права на гражданите.

При така установената фактическа обстановка и като извърши на основание чл. 168, ал. 1 АПК проверка за законосъобразността на оспорения административен акт на всички основания по чл. 146 АПК, съдът достигна до следните правни изводи:

Жалбата е подадена от надлежнo легитимирано лице, а именно партия, регистрирала кандидат за кмет на Кметство Р., община Ивайловград, област Хасково, срещу годен за обжалване административен акт - решението на ОИК – Ивайловград за определяне на резултатите от изборите за кмет на Кметство Р., в законоустановения 7-дневен срок от обявяването му (на 06.11.2023 г.), поради което е процесуално допустима.

Разгледана по същество, жалбата се явява неоснователна.

По делото няма спор, а и при извършената служебна проверка се установява, че обжалваният административен акт е издаден от компетентен орган, обективиран е в законоустановената писмена форма и съдържа всички реквизити, които са предвидени за спазване при издаването му, в т.ч. фактически и правни основания, които са конкретни, ясни и кореспондират помежду си.

На следващо място оспореното решение е взето с необходимото мнозинство и с поименно гласуване и кворум, за същото е съставен протокол, които са подписани.

В случая не се твърди и не се установява да са допуснати съществени нарушения на административнопроизводствени правила, уреждащи работата на ОИК – Ивайловград.

Според настоящия съдебен състав обжалваното решение е в съответствие с материалния закон, и с неговата цел.

Съображенията за това са следните:

Изложените в жалбата обстоятелства, които съгласно чл. 459, ал. 7 ИК единствено следва да бъдат разглеждани в настоящото производство, представляват твърдения за допуснати съществени нарушения на изборния процес. Те, обаче не се установяват от събраните по делото писмени доказателства. От приетия Протокол № 2611629350410001 на СИК в избирателна секция № 261100025 е видно, че не са постъпили заявления, жалби, възражения и особени мнения, както и че изборите в секцията са били проведени при спокойна обстановка. Следва да се има предвид, че той е подписан без възражение или особено мнение от всички членове, които са представители на различни политически партии (сред които и на ПП „ГЕРБ“) с противоположни интереси в изборния процес и които следва да осъществяват взаимен контрол помежду си. На следващо място, протоколът на СИК е официален свидетелстващ документ по смисъла на чл. 179, ал. 1 ГПК, поради което се ползва с материална доказателствена сила, т.е. обвързва съдът да приеме, че посочените в него факти и обстоятелства са се осъществили така, както е отбелязано. Същият не е оспорен от жалбоподателя по реда на чл. 193 ГПК, а и последният не е ангажирал никакви доказателства, които да разколебаят доказателствената му сила. Ето защо следва да се приеме за установено, че отразените в протокола на СИК обстоятелства отговарят на действителното фактическо положение.

По отношение на двете жалбис вх. № 154/30.10.2023 г. и вх. № 155/30.10.2023 г. до ОИК – Ивайловград следва да се отбележи, че изнесено в тях от представители на ПП „ГЕРБ“ се опровергава по категоричен начин от представените 2 бр. Постановления на прокурор при Районна прокуратура - Хасково, ТО – Ивайловград. От последните е видно, че при извършените проверки не е било установено непознато лице да е придружавало избиратели при гласуването, нито т.нар. „белязване“ на бюлетини.

От друга страна, оспорващият не е направил искане за събиране на гласни доказателства в настоящото производство чрез разпит на свидетелите, непосредствено възприели сочените в жалбата му нарушения, в т.ч. и относно оплакването за липса на нормална видимост за всички присъстващи в изборното помещение по време на преброяването на бюлетините.

При това положение и съобразно правилото за разпределение на доказателствената тежест в процеса следва да се приеме, че изложените в жалбата факти и обстоятелства не са доказани по делото, а оттам и че не са се осъществили в обективната действителност. А щом те не са се осъществили, не могат да възникнат и техните правни последици. Пренесено в конкретния случай това означава, че след като жалбоподателят не е доказал по делото извършването на твърдените нарушения на изборния процес, съдът не може приеме, че такива са били допуснати, а оттам и да ги ценни като толкова съществени, че биха могли доведат до различен от установения в атакуваното Решение на ОИК – Ивайловград изборен резултат

По тези съображения съдът счита, че жалбата на ПП "ГЕРБ" е неоснователна, респ. обжалваното от нея решение е законосъобразно, поради което следва да бъде потвърдено.

При този изход на спора само ответникът и заинтересованата страна имат право на разноски, но такива не следва да им бъдат присъждани, тъй като липсва изрично искане за това, както и доказателства за извършването им.

Мотивиран от горното и на основание чл. 459, ал. 1, пр. първо ИК, съдът

**РЕШИ**:

**ПОТВЪРЖДАВА** Решение № 86 от 30.10.2023 г. на Общинска избирателна комисия – Ивайловград в частта, с която е обявен изборният резултат от проведените на 29.10.2023 г. избори за кмет на Кметство Р., община Ивайловград, област Хасково, на първи тур.

Решението подлежи на обжалване пред Върховния административен съд на Република България в 7-дневен срок от съобщаването му на страните.

|  |  |
| --- | --- |
| **Съдия:**  |  |
|  |  |